ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ወመዘክር፡ ካብ ዘበነ ሃይለስላሰ ክሳብ ሎሚ 14 ጉንቦት 2019 መግለጺ ስእሊ, ኤጀንሲ ብሔራዊ ቤተ መዛግብትን ቤተ መጻሕፍትን ምስረታ ወመዘክር ቤተ መጻሕፍትን ወመዘክርን ተባሂሉ ዝጽዋዕ ዝነበረ፡ ናይ ሎሚ ናይ ኢትዮጵያ ቤተ መጻሕፍትን መዛግብትን ኤጀንሲ፡ ብኣቆጻጽራ ኢትዮጵያ ሚያዝያ 27/1936 ዓ.ም ተመስሪቱ። እቲ ሃጸይ ሃይለስላሰ ናይ ውልቀኦም መጻሕፍቲ ብምውፋይ ከምዝመስረትዎ ዝንገረሉ ቤተ መጻሕፍቲ ኣብ ዝኽፈተሉ እዋን፡ እቶም ንጉስ ''ኣብዚ ህዝባዊ ቤተ-መጻሕፍትን ካልኦትን ዝሕተሙን ንታሪኽ ዝጠቕሙን ካልኦት ነገራትን ተኣኪቦም፡ ናይ ህዝብና ናይ ኣእምሮ ሃፍትን መነቓቕሒ ተስፍኡን ክኾኑ ተስፋ ይግበር። ኣብ ዝኾነ ይኹን ሃገር ይተሓተሙ ናይ ዓድና ኩነታት ዝምልከቱ መጻሕፍትን ጽሑፋትን ብዝኸኣልናዮ መጠን ንምእካብ እንደኽመሉ እዩ'' ኢሎም ነይሮም። እቶም ንጉስ መጀመሪያ 138 ቀጺሎም ድማ 600 መጻሕፍቲ ለጊሶም እዮም። ወመዘክር ቤተ-መጻሕፍቲ ጥራይ እንተይኮነስ፡ ካልኦት ቅርሲታት 'ውን ክሕዝ ተሓሲቡ ስለዝነበረ፡ ኣልባሳት ነገስታት፣ ካብ ወርቅን ዕንጸይትን ዝተሰርሑ ዝተፈላለዩ ኣቑሑትን ተኣኪቦም ነይሮም። እዞም ቅርስታት፡ ሎሚ ኣብ ትሕቲ በዓል ስልጣን ሓለዋ ቅርሲ እዮም ዝርከቡ። "እዚ ሓወልቲ እንተወዲቑ፡ ታሪኽናን መንነትናን ኢና ክንስእን!" ኣስማታዊ ሰኣሊ፡ ጠልሳሚ ተወልደብርሃን ኪዳነ ኣብ ከውሒ ነበለት ዝተሓብአ ተኣምር ወመዘክር ኣብ 1958 ዓ.ም ብሄራዊ ቤተ-መጻሕፍቲ ዝብል ስያመ ተዋሂብዎ ዝነበረ እንትኾን ኣብ 1998 ዓ.ም ድማ ብቤት ምኽሪ ተወከልቲ ህዝቢ ወመዘክር ኤጀንሲ ክኾን ክኢሉ እዩ። ሎሚ ዓመት መበል 75 ዓመት ኢዮቤልዮ ዘኽብር ወመዘክር፡ ኣብ ዝሓለፉ ሰብዓ ዓመታት ካብ ጽሑፍ፣ ድምጽን ስእልን ሰለስተ ቕዳሕ ኣኪቡ እዩ። ናይ ዝተፈላለዩ መጻሕፍቲ፣ መጽሄታት፣ ሙዚቃታት፣ ሃይማኖታዊ ዝማረታት፣ ተዋስኦታትን ድራማን ቅዳሓት ኣብቲ ማእከል ይርከቡ። ዝተፈላለዩ ስነ-ቃላት 'ውን ብድምጽን ጽሑፍን ተሰኒዶም ይርከቡ። መግለጺ ስእሊ, ካብ ክፍሊ መዛግብቲ ሓደ ኣብ ወመዘክር ካብ መጻወቲ ሸኽላ ክሳብ ሲዲ፤ ካብ ብራና ክሳብ መጻሕፍቲ ዝርከቡ እንትኾን ንተመራመርቲ ግልጋሎት ዝህብ ክፍልን፡ 24 ሰዓት ክፉት ዝኾነ ቤተ-መጻሕፍትን ዘካተተ እዩ። ዶክተር ኣምባሳደር ዘውዴ ገብረስላሰ ዝኣከቡዎም 285 ፋይላትን፡ ሃለቃ ታዬ ገብረማርያም ዝኣከቡዎም 48 ሰነዳትን፡ ካብ ፍሉጣት ሰባት ናብቲ ቤተ-መጻሕፍቲ ካብ ዝተዛወሩ መዛግብቲ እዮም። ቤተ-መጻሕፍቲ ወመዘክር ንህጻናትን ዓይነ-ስውራንን ዝግልገሉሉ ክፍሊ ኣለዎ። መግለጺ ስእሊ, ዝርዝር ኣብ ዩኔስኮ ዝተመዝገቡ ቅርሲታት ስነጽሑፍ ከይዲ ጉዕዞ ኣብ ኣፍሪካ ቤተ-መጻሕፍቲ ብምምስራት ፈላሚት ግብጺ እንትትኸውን፡ ኢትዮጵያ 'ውን ግን ጽቡቕ ሽም ካብ ዘለዎም ሃገራት እያ። ብላቴን ጌታ ህሩይ ወልደ ስላሰ ኣብ 1903 ዓ.ም ለንደን ጎብንዮም እንትምለሱ ኢትዮጵያ ዘበናዊ ቤተ-መጻሕፍቲ ክህልዋ ከም ዝግባእ ኣተሓሳሲቦም ምንባሮም፡ ወመዘክር መበል 75 ዓመተ ምስረትኡ እንተኽብር ኣብ ዘውጸኦ መጽሄት ገሊጹ። እዚ ሕልሞም ድማ ብ 1936 ዓ.ም ጋህዲ ክኸውን ክኢሉ እዩ። ወመዘክር መጻሕፍትን ጽሑፋትን ምዕቃብ ጥራሕ እንተይኮነስ ናብ ዝመጽእ ትውልዲ ናይ ምስግጋር ሓላፍነት 'ውን ኣለዎ። ኣብ ዝሓለፉ ዓመታት፡ ክንደይ ዝኣክል ውጽኢታዊ ስራሕ ሰሪሑ?
